text: রোনাল্ট কুমান (, ; জন্ম: ২১ মার্চ ১৯৬৩) হলেন একজন ওলন্দাজ পেশাদার ফুটবল খেলোয়াড় এবং ম্যানেজার। তিনি বর্তমানে স্পেনীয় পেশাদার ফুটবল লীগের শীর্ষ স্তর লা লিগার ক্লাব বার্সেলোনায় ম্যানেজারের দায়িত্ব পালন করছেন। তিনি তার খেলোয়াড়ি জীবনের অধিকাংশ সময় বার্সেলোনা এবং নেদারল্যান্ডস জাতীয় ফুটবল দলের হয়ে একজন রক্ষণভাগের খেলোয়াড় হিসেবে খেলেছেন। তিনি মূলত একজন কেন্দ্রীয় রক্ষণভাগের খেলোয়াড় হিসেবে খেললেও মাঝেমধ্যে মধ্যমাঠের খেলোয়াড় হিসেবে খেলেছেন।
  
  ১৯৮০–৮১ মৌসুমে, খ্রোনিঙেনের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেন। খ্রোনিঙেনের হয়ে ৩ মৌসুম খেলার পর, তিনি আয়াক্সে যোগদান করেন, যেখানে তিনি ৩ মৌসুমে ৯৪ ম্যাচে ২৩টি গোল করেছেন। অতঃপর তিনি প্রায় অর্ধ মিলিয়ন ইউরোর বিনিময়ে এইন্থোভেনে যোগদান করেন, যেখানে গুস হিডিংকের অধীনে তিনি এইন্থোভেনের হয়ে একটি ইউরোপীয় কাপ শিরোপা জয়লাভ করেছেন। এইন্থোভেনের হয়ে ৩ মৌসুমে সকল প্রতিযোগিতায় ১৩০ ম্যাচে ৬৩টি গোল করার পর, প্রায় ৫.৫ মিলিয়ন ইউরোর বিনিময়ে স্পেনীয় ক্লাব বার্সেলোনায় যোগদান করেন, যেখানে তিনি ৪টি লা লিগা এবং ১টি ইউরোপীয় কাপ শিরোপা জয়লাভ করেছেন। সর্বশেষ ১৯৯৫–৯৬ মৌসুমে, তিনি বার্সেলোনা হতে ২ মিলিয়ন ইউরোর বিনিময়ে ওলন্দাজ ক্লাব ফেইয়ানর্টে যোগদান করেছিলেন, যেখানে তিনি ২ মৌসুম অতিবাহিত করে অবসর গ্রহণ করেছেন।
  
  ১৯৮৩ সালে, কুমান নেদারল্যান্ডসের হয়ে আন্তর্জাতিক পর্যায়ে অভিষেক করেছিলেন, যেখানে তিনি ৭৮ ম্যাচে ১৪টি গোল করেছেন। তিনি নেদারল্যান্ডসের হয়ে ২টি ফিফা বিশ্বকাপ (১৯৯০ এবং ১৯৯৪) এবং ২টি উয়েফা ইউরোপীয় চ্যাম্পিয়নশিপে (১৯৮৮ এবং ১৯৯২) অংশগ্রহণ করেছেন, যার মধ্যে ১৯৮৮ সালে রিনুস মিশেলসের অধীনে উয়েফা ইউরোপীয় চ্যাম্পিয়নশিপের শিরোপা জয়লাভ করেছেন।
  
  খেলোয়াড়ি জীবনের ইতি টানার পর ২০০০ সালে, ওলন্দাজ ক্লাব ভিতেসের ম্যানেজারের দায়িত্ব পালন করার মাধ্যমে ম্যানেজার হিসেবে ফুটবল জগতে অভিষেক করেন। ভিতেসে-এর হয়ে ১ মৌসুমের জন্য ম্যানেজারের দায়িত্ব পালন করার পর তিনি তার শৈশবের ক্লাব আয়াক্সে ম্যানেজার হিসেবে পুনরায় ফিরে আসেন; আয়াক্সের হয়ে ম্যানেজার হিসেবে ৪ মৌসুমে তিনি ৪টি শিরোপা জয়লাভ করেছেন। আয়াক্সের হয়েই ম্যানেজার হিসেবে তিনি সেরা সময় অতিবাহিত করেছেন, যেখানে তিনি প্রায় ৬২ শতাংশ ম্যাচ জয়লাভ করেছেন। পরবর্তীতে তিনি বেনফিকা, এইন্থোভেন, বালেনসিয়া, আল্কমার, ফেইয়ানর্ট, সাউদাম্পটন এবং এভার্টনের হয়ে ম্যানেজার হিসেবে দায়িত্ব পালন করেছেন। অতঃপর ২০১৮ সালে, তিনি নেদারল্যান্ডস জাতীয় দলের ম্যানেজার হিসেবে নিযুক্ত হন, নেদারল্যান্ডসের হয়ে তার সেরা সাফল্য হচ্ছে ২০১৯ উয়েফা নেশনস লীগের রানার-আপ হওয়া। ২০২০ সালের আগস্ট মাসে, কিকে সেতিয়েনের প্রস্থানের পর তিনি বার্সেলোনার ম্যানেজার হিসেবে নিযুক্ত হন।
  
  ব্যক্তিগতভাবে, কুমান বেশ কিছু পুরস্কার জয়লাভ করেছেন, যার মধ্যে ২ বার ওলন্দাজ বর্ষসেরা ফুটবলার এবং ১৯৯৩–৯৪ মৌসুমে উয়েফা চ্যাম্পিয়নস লীগের শীর্ষ গোলদাতার পুরস্কার জয় অন্যতম। দলগতভাবে, খেলোয়াড় হিসেবে কুমান সর্বমোট ১৮টি শিরোপা জয়লাভ করেছেন, যার মধ্যে ২টি আয়াক্সের হয়ে, ৬টি এইন্থোভেনের হয়ে এবং ১০টি বার্সেলোনার হয়ে এবং ১টি নেদারল্যান্ডসের হয়ে জয়লাভ করেছেন। অন্যদিকে, ম্যানেজার হিসেবে, তিনি ৮টি শিরোপা জয়লাভ করেছেন; যার মধ্যে ৩টি আয়াক্সের হয়ে জয়লাভ করেছেন।
  
  পরিসংখ্যান
  
  আন্তর্জাতিক
  উৎস:
  
  তথ্যসূত্র
  
  বহিঃসংযোগ
  
   
   
   
   
  
  বিষয়শ্রেণী:জীবিত ব্যক্তি
  বিষয়শ্রেণী:১৯৬৩-এ জন্ম
  বিষয়শ্রেণী:ওলন্দাজ ফুটবলার
  বিষয়শ্রেণী:ফুটবল সুইপার
  বিষয়শ্রেণী:এরেডিভিজির খেলোয়াড়
  বিষয়শ্রেণী:লা লিগার খেলোয়াড়
  বিষয়শ্রেণী:এএফসি আয়াক্সের খেলোয়াড়
  বিষয়শ্রেণী:পিএসভি আইন্দোভেনের খেলোয়াড়
  বিষয়শ্রেণী:ফুটবল ক্লাব বার্সেলোনার খেলোয়াড়
  বিষয়শ্রেণী:ফেয়েনুর্ড খেলোয়াড়
  বিষয়শ্রেণী:ওলন্দাজ আন্তর্জাতিক ফুটবলার
  বিষয়শ্রেণী:১৯৯০ ফিফা বিশ্বকাপের খেলোয়াড়
  বিষয়শ্রেণী:১৯৯৪ ফিফা বিশ্বকাপের খেলোয়াড়
  বিষয়শ্রেণী:উয়েফা ইউরোপীয় চ্যাম্পিয়নশিপ বিজয়ী খেলোয়াড়
  বিষয়শ্রেণী:লা লিগার ম্যানেজার
  বিষয়শ্রেণী:প্রিমিয়ার লীগের ম্যানেজার
  বিষয়শ্রেণী:ফুটবল ক্লাব বার্সেলোনার ম্যানেজার
  বিষয়শ্রেণী:স্পেনে প্রবাসী ফুটবলার
  বিষয়শ্রেণী:প্রিমেইরা লিগার ম্যানেজার
title: রোনাল্ট কুমান